'नेपाल युरोपियन फिल्म फेस्टिभल' सम्पन्न
डेभिड फ्रेन निर्देशित 'मित्र' देखाउँदै '१२औं नेपाल युरोपियन फिल्म फेस्टिभल २०२३' सम्पन्न भएको छ । चलचित्र विकास बोर्डमा फिल्मकर्मीबीच यो फिल्म प्रदर्शन गर्दै महोत्सव सम्पन्न भएको हो । 
काठमाडौँ — डेभिड फ्रेन निर्देशित 'मित्र' देखाउँदै '१२औं नेपाल युरोपियन फिल्म फेस्टिभल २०२३' सम्पन्न भएको छ । चलचित्र विकास बोर्डमा फिल्मकर्मीबीच यो फिल्म प्रदर्शन गर्दै महोत्सव सम्पन्न भएको हो । मानवअधिकारको नारा लिएर सुरु हुने भएको महोत्सव तीन सहरमा आयोजना भएको थियो । वैशाख १५ देखि महोत्सव सुरु भएको महोत्सवको पहिलो चरण सुदूरपश्चिम विश्वविद्यालय महेन्द्रनगरमा वैशाख १५ देखि १७ सम्म, दोस्रो चरण मध्यपश्चिम विश्वविद्यालय सुर्खेतमा वैशाख २० देखि २२ सम्म आयोजना भएको थियो । काठमाडौंमा वैशाख २९ देखि जेठ १ सम्म तेस्रो चरण आयोजना भएको थिपो । महोत्सवमा युरोपका ८ र नेपाली युवा फिल्मकर्मीले निर्माण गरेका लघु फिल्महरू प्रदर्शन गरिए । महोत्सवकी सद्भावना दूत अभिनेत्री मिरुना मगरले आफूले सोचेजस्तैको नतिजा महोत्सवमा देखिएको धारणा राखिन् । 'मैले जस्तो सोचेकी थिएँ, त्यस्तै नतिजा निस्किएको छ,' मिरुनाले भनिन् ।'एनी डे नाउ' देखाउँदै सुरु भएको महोत्सवमा अरस टी रिहानीले निर्देशन गरेका अस्कर एन्ड लीली (अस्ट्रिया), एन्ड्री बाग्नेले निर्देशन गरेका रमोना (स्पेन), दोनातो रोतुनले निर्देशन गरेका इयो स्टबने (लक्जेम्बर्ग, बेल्जियम, जर्मनी र इटाली), जहाभी सन्जभीले निर्देशन गरेका इमादज चाइल्डहुड (स्विडेन, लाटभिया, इराक), इग्नस जोनसको निर्देशन गरेका इनभिजिबल (लिथुअनिया, लाटभिया, युक्रेन, स्पेन), डेभिड फ्रेनले निर्देशन गरेका डेटिङ अम्बर (आयरल्यान्ड, यूके) प्रदर्शन भएको थियो । त्यस्तै नेपाली युवा फिल्ममा मिङ्सो लिम्बूको 'जुन्को', सुनिल पाण्डेको 'बागथान', पुनम पौडेलको 'लिभिङ्ग विथ डिग्नीटी', दीपक रौनियारको 'फोर नाइटस' र दीपा श्रेष्ठको 'ड्रिफ्टिङ क्लाउडस' प्रदर्शन गरिएको थियो । महोत्सवमा टोनी ह्यागेन फाउन्डेसनको आर्थिक सहायतामा निर्माण भएका नेपाली फिल्महरू प्रदर्शन गरिनेछन् । जसमा अंकित खड्गीको निर्देशनमा बनेको 'आई वान्टेड टु बी लाइक माधुरी दीक्षित', विशाल रोक्का मगरको 'गोर्खा गर्ल' र गृष्म गिरीको 'ब्लुज अफ पिंक' देखाइएको थियो । 